

**P R O J E K T V E N D I M**

**Nr.\_\_\_\_\_\_\_, datë \_\_\_\_\_\_\_\_\_\_**

**PËR**

**DISA SHTESA DHE NDRYSHIME NË VENDIMIN NR. 784, DATË 18.12.2024 TË KËSHILLIT TË MINISTRAVE, “PËR PËRCAKTIMIN E RREGULLAVE PËR ZHVILLIMIN E ZONAVE AEROPORTUALE”**

Në mbështetje të nenit 100 të Kushtetutës dhe të pikës 4, të nenit 28, të ligjit nr. 107/2014, “Për planifikimin dhe zhvillimin e territorit”, të ndryshuar, me propozimin e zëvendëskryeministrit dhe ministër i Infrastrukturës dhe Energjisë, Këshilli i Ministrave

**V E N D O S I:**

I. Në vendimin nr. 784, datë 18.12.2024, të Këshillit të Ministrave, “Për përcaktimin e rregullave për zhvillimin e zonave aeroportuale”, bëhen këto shtesa dhe ndryshime:

1. Pika 2, ndryshon si më poshtë:

“2. Zona e mbrojtur e aeroportit, në kuptim të këtij vendimi, nënkupton zonat territoriale të cilat shtrihen sipas rrezeve të përcaktuara në këtë vendim, në të cilat zbatohen rregulla të posaçme për zhvillimin apo ndërtimin e objekteve.”.

2. Pas pikës 2, shtohen pikat 2/1, 2/2 dhe 2/3 si më poshtë:

“2/1. Zona “A” është zona e cila shtrihet në një rreze prej 2 (dy) kilometra nga pika e referimit të aeroportit.

2/2 Zona “B” është zona e cila shtrihet në një rreze prej 2 (dy) kilometra nga përfundimi i Zonës “A”.

2/3. Zona “C” është zona e cila shtrihet në një rreze prej 11 (njëmbëdhjetë) kilometra nga përfundimi i Zonës “B”.”

3. Pika 6, ndryshon si më poshtë:

6. Leja për zhvillim apo ndërtim në Zonën “A” merret pranë Këshillit Kombëtar të Territorit dhe Ujit (në vijim “KKTU”), sipas parashikimeve në vendimin nr. 408, datë 13.5.2015, të Këshillit të Ministrave, “Për miratimin e rregullores së zhvillimit të territorit”, të ndryshuar.

4. Pas pikës 6, shtohen pikat 6/1 dhe 6/2 si më poshtë:

“6/1 Leja për zhvillim apo ndërtim në Zonën “B” merret pranë Këshillit Kombëtar të Territorit dhe Ujit (në vijim “KKTU”), sipas parashikimeve në vendimin nr. 408, datë 13.5.2015, të Këshillit të Ministrave, “Për miratimin e rregullores së zhvillimit të territorit”, të ndryshuar, përveç rasteve dhe kërkesave për leje për objektet jo më shumë se 15 metra lartësi nga toka.

6/2. Në Zonën “C”, për objektet që janë 30 metra lartësi nga toka ose më shumë, leja për zhvillim apo ndërtim merret pranë Këshillit Kombëtar të Territorit dhe Ujit (në vijim “KKTU”), sipas parashikimeve në vendimin nr. 408, datë 13.5.2015, të Këshillit të Ministrave, “Për miratimin e rregullores së zhvillimit të territorit”, të ndryshuar.”

5. Në pikën 7, togfjalëshi “në zonat e mbrojtura të aeroportit”, ndryshohet me togfjalëshin “në Zonat “A” dhe “B”, të aeroportit”.

6. Pika 8 ndryshon si më poshtë:

“8. KKTU dhe njësitë e vetëqeverisjes vendore, sipas rastit, për çdo objekt apo strukturë të planifikuar për ndërtim apo instalim në zonat e “A” dhe “B” të aeroportit, përpara dhënies së lejes duhet që të marrin miratimin nga AAC-ja. Miratimi i AAC-së, jepet vetëm për zhvillimin apo ndërtimin e objekteve që sjellin pengesa për operimet ajrore.”.

7. Pas pikës 12, shtohet pika 12/1 me këtë përmbajtje:

“12/1. Hartat treguese për Zonat “A”, “B” dhe “C” të aeroportit, sipas këtij vendimi dhe për secilin aeroport që përfshihet nga ky vendim, janë sipas shtojcës bashkëlidhur këtij vendimi.

II. Parashikimet e bëra në këtë vendim i shtrijnë efektet që nga data 23.12.2024.

III. Ngarkohen Ministria e Infrastrukturës dhe Energjisë, Këshilli Kombëtar i Territorit dhe Ujit, Agjencia e Zhvillimit të Territorit, Inspektorati Kombëtar i Mbrojtjes së Territorit, Agjencia Kombëtare e Planifikimit të Territorit, autoritetet vendore të zhvillimit të territorit dhe Autoriteti i Aviacionit Civil për zbatimin e këtij vendimi.

Ky vendim hyn në fuqi pas botimit në Fletoren Zyrtare.

**KRYETARI**

**EDI RAMA**